CELEX: 62017CN0367
Language: el
Date: 2017-06-13 00:00:00
Title: Υπόθεση C-367/17: Αίτηση προδικαστικής αποφάσεως την οποία υπέβαλε το Bundespatentgericht (Γερμανία) στις 13 Ιουνίου 2017 — S κατά EA κ.λπ.

4.9.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 293/17
            
         Αίτηση προδικαστικής αποφάσεως την οποία υπέβαλε το Bundespatentgericht (Γερμανία) στις 13 Ιουνίου 2017 — S κατά EA κ.λπ.
   (Υπόθεση C-367/17)
   (2017/C 293/21)
   Γλώσσα διαδικασίας: η γερμανική
   
      Αιτούν δικαστήριο
   
   Bundespatentgericht
   
      Διάδικοι στην υπόθεση της κύριας δίκης
   
   
      Αιτών: S
   
      Ενιστάμενες: EA, EB, EC
   
      Προδικαστικά ερωτήματα
   
   
               1)
            
            
               Πρέπει η αίτηση που υποβλήθηκε στις 15 Φεβρουαρίου 2007 ενώπιον της αρμόδιας εθνικής αρχής (εν προκειμένω: του Deutsches Patent- und Markenamt [γερμανικού Γραφείου Διπλωμάτων Ευρεσιτεχνίας και Σημάτων]) με σκοπό την τροποποίηση των προδιαγραφών προστατευόμενης γεωγραφικής ενδείξεως, ώστε ο τεμαχισμός σε φέτες και η συσκευασία του προϊόντος (εν προκειμένω: του Schwarzwälder Schinken) να πραγματοποιούνται μόνο στην περιοχή παραγωγής, να κριθεί με βάση τον κανονισμό 510/2006 (1) που ίσχυε κατά τον χρόνο υποβολής της αιτήσεως ή με βάση τον κανονισμό 1151/2012 (2) που ισχύει κατά τον χρόνο κρίσεως της αιτήσεως;
            
         
               2)
            
            
               Σε περίπτωση που η κρίση της αιτήσεως πρέπει να στηριχθεί στον ισχύοντα πλέον κανονισμό 1151/2012:
               
                           2.1
                        
                        
                           
                                       α)
                                    
                                    
                                       Δύναται το γεγονός ότι η ακατάλληλη μεταφορά του προϊόντος με σκοπό τη μεταποίηση (τεμαχισμός σε φέτες και συσκευασία) σε άλλες περιοχές μπορεί να μειώσει την αυθεντική γεύση, την αυθεντική ποιότητα και τον χρόνο διατηρήσεως του προϊόντος, να αιτιολογήσει επαρκώς για το συγκεκριμένο προϊόν, κατά την έννοια του άρθρου 7, παράγραφος 1, στοιχείο ε', του κανονισμού 1151/2012, το ότι ο τεμαχισμός σε φέτες και η συσκευασία του πρέπει να πραγματοποιούνται μόνο στην περιοχή παραγωγής, λαμβανομένου υπόψη του στοιχείου της διασφαλίσεως της ποιότητας του προϊόντος;
                                    
                                 
                                       β)
                                    
                                    
                                       Δύνανται οι προβλεπόμενες απαιτήσεις των προδιαγραφών για τον τεμαχισμό σε φέτες και τη συσκευασία, οι οποίες δεν υπερβαίνουν τους ισχύοντες κανόνες υγιεινής για τα τρόφιμα, να αιτιολογήσουν επαρκώς για το συγκεκριμένο προϊόν, κατά την έννοια του άρθρου 7, παράγραφος 1, στοιχείο ε', του κανονισμού 1151/2012, το ότι ο τεμαχισμός σε φέτες και η συσκευασία του πρέπει να πραγματοποιείται μόνο στην περιοχή παραγωγής, λαμβανομένου υπόψη του στοιχείου της διασφαλίσεως της ποιότητας του προϊόντος;
                                    
                                 
                     
                           2.2
                        
                        
                           
                                       α)
                                    
                                    
                                       Δύναται, καταρχήν, ο κανόνας που προβλέπεται στο πλαίσιο των προδιαγραφών προστατευόμενης γεωγραφικής ενδείξεως και συνίσταται στο ότι ο τεμαχισμός σε φέτες και η συσκευασία πρέπει να πραγματοποιείται μόνο στην περιοχή παραγωγής, να αιτιολογηθεί επαρκώς για το συγκεκριμένο προϊόν, κατά την έννοια του άρθρου 7, παράγραφος 1, στοιχείο ε', του κανονισμού 1151/2012, για τον λόγο ότι οι ενδεχόμενοι έλεγχοι (παραγωγής) στην περιοχή παραγωγής (άρθρο 7, παράγραφος 1, στοιχείο ζ', σε συνδυασμό με το άρθρο 36, παράγραφος 3, στοιχείο α', και το άρθρο 37 του κανονισμού 1151/2012) είναι αυστηρότεροι και παρέχουν εν γένει υψηλότερες εγγυήσεις από τους ελέγχους (καταχρήσεων) κατά την έννοια του άρθρου 36, παράγραφος 3, στοιχείο β', σε συνδυασμό με το άρθρο 38 του κανονισμού 1151/2012;
                                    
                                 
                                       β)
                                    
                                    
                                       Σε περίπτωση αρνητικής απαντήσεως στο ερώτημα 2.2α:
                                       Δικαιολογείται διαφορετική εκτίμηση όταν το προϊόν έχει υψηλή ζήτηση και πέραν της συγκεκριμένης περιοχής και ο τεμαχισμός σε φέτες και η συσκευασία του πραγματοποιούνται σε σημαντικό βαθμό εκτός της περιοχής παραγωγής, ακόμη και αν δεν έχουν διαπιστωθεί μέχρι τούδε συγκεκριμένες περιπτώσεις καταχρηστικής χρησιμοποιήσεως της προστατευόμενης γεωγραφικής ενδείξεως κατά την έννοια του άρθρου 13 του κανονισμού 1151/2012;
                                    
                                 
                     
                           2.3
                        
                        
                           Δύναται ο κανόνας που προβλέπεται στο πλαίσιο των προδιαγραφών προστατευόμενης γεωγραφικής ενδείξεως, και συνίσταται στο ότι ο τεμαχισμός σε φέτες και η συσκευασία πρέπει να πραγματοποιείται μόνο στην περιοχή παραγωγής, να αιτιολογηθεί επαρκώς για το συγκεκριμένο προϊόν, κατά την έννοια του άρθρου 7, παράγραφος 1, στοιχείο ε', του κανονισμού 1151/2012, για τον λόγο ότι σε διαφορετική περίπτωση δεν εξασφαλίζεται η ανιχνευσιμότητα του μεταποιημένου προϊόντος;
                           Έχει σημασία, συναφώς, το γεγονός ότι:
                           
                                       α)
                                    
                                    
                                       επιβάλλεται η εξασφάλιση της ανιχνευσιμότητας των τροφίμων, ιδίως των τροφίμων ζωικής προελεύσεως, με βάση το άρθρο 18, παράγραφος 1, του κανονισμού (ΕΚ) 178/2002 του Ευρωπαϊκού Κοινοβουλίου και του Συμβουλίου, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (3), σε συνδυασμό με τον εκτελεστικό κανονισμό (ΕΕ) 931/2011 της Επιτροπής, σχετικά με τις απαιτήσεις ανιχνευσιμότητας που ορίζει ο κανονισμός (ΕΚ) 178/2002 του Ευρωπαϊκού Κοινοβουλίου και του Συμβουλίου για τρόφιμα ζωικής προέλευσης (4)·
                                    
                                 
                                       β)
                                    
                                    
                                       επιβάλλεται η εξασφάλιση της ανιχνευσιμότητας του προϊόντος διά της συμμετοχής των μεταποιητών του προϊόντος σε προαιρετικά από νομικής απόψεως, αλλά αναγκαία εν τοις πράγμασιν, ιδιωτικά συστήματα ασφαλείας;
                                    
                                 
                     
                           2.4
                        
                        
                           Σε περίπτωση καταφατικής απαντήσεως σε ένα εκ των ερωτημάτων 2.1 έως 2.3:
                           Δύναται ή επιβάλλεται να προβλεφθεί στο πλαίσιο των προδιαγραφών προστατευόμενης γεωγραφικής ενδείξεως –ως ηπιότερο μέσο έναντι της υποχρεωτικής μετατοπίσεως του τεμαχισμού σε φέτες και της συσκευασίας στην περιοχή παραγωγής– ότι οι μεταποιητές του προϊόντος που είναι εγκατεστημένοι εκτός της περιοχής παραγωγής πρέπει να ελέγχονται από τις αρχές και τους οργανισμούς (άρθρο 7, παράγραφος 1, στοιχείο ζ', του κανονισμού 1151/2012) που έχουν την αρμοδιότητα να διενεργούν ελέγχους στην περιοχή παραγωγής σύμφωνα με τις σχετικές προδιαγραφές;
                        
                     
         
               3)
            
            
               Σε περίπτωση που η κρίση της αιτήσεως (βλ. πρώτο προδικαστικό ερώτημα) πρέπει να στηριχθεί στον κανονισμό 510/2006, το αιτούν δικαστήριο ζητεί να απαντηθούν τα επιμέρους ερωτήματα που υποβάλλονται στο πλαίσιο του δεύτερου προδικαστικού ερωτήματος με βάση τον κανονισμό 510/2006 και ιδίως με βάση το άρθρο 4, παράγραφος 2, στοιχείο ε', του κανονισμού αυτού σε συνδυασμό με το άρθρο 8 και την αιτιολογική σκέψη 8 του κανονισμού (ΕΚ) 1898/2006 της Επιτροπής, σχετικά με τη θέσπιση λεπτομερών κανόνων εφαρμογής του κανονισμού (ΕΚ) 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (5).
            
         
      (1)  Κανονισμός (EK) 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (EE L 93, σ. 12).
   
      (2)  Κανονισμός (EE) 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (EE L 343, σ. 1).
   
      (3)  EE L 31, σ. 1.
   
      (4)  EE L 242, σ. 2.
   
      (5)  EE L 369, σ. 1.